## Ivace+i amplia els terminis d’execució de les obres de millora de 28 àrees industrials indirectament afectades per les inundacions

*** Un total de 23 municipis amb ajudes concedides per a la millora d’àrees empresarials podran executar els treballs fins al 30 de juny de 2025 i justificar-los fins al 15 de juliol de 2025
* Esta mesura facilita als ajuntaments la fi de les actuacions sense haver de renunciar a les millores**

El Consell, a través d’Ivace+i, ha concedit l’ampliació dels terminis d’execució i de justificació de les obres de millora a un total de 28 àrees industrials indirectament afectades per les inundacions.

Es beneficiaran un total de 23 municipis amb ajudes concedides enguany per a la millora i modernització d’àrees empresarials que han certificat amb anterioritat al 9 de desembre de 2024 la paralització de les obres amb motiu de la riuada, i que no renuncien als treballs pendents.

D’esta manera, podran executar les actuacions de millora fins al 30 de juny de 2025 (en lloc del 31 de desembre de 2024 establit en la convocatòria) i justificar-les fins al pròxim 15 de juliol de 2025 (enfront del 16 de gener de 2025 inicial).

La consellera d’Innovació, Indústria, Comerç i Turisme i presidenta d’Ivace+i, Marián Cano, ha destacat que esta ampliació “permetrà als ajuntaments finalitzar els treballs de modernització dels espais industrials sense haver de renunciar a la seua execució”.

En este sentit, ha subratllat que és un important suport per als municipis afectats “perquè puguen dur a terme els treballs necessaris per a la recuperació dels espais industrials i per a agilitzar la reactivació de l’activitat econòmica”.

Cal recordar que la convocatòria d’ajudes de 2024 està destinada a projectes de millora, modernització i dotació d’infraestructures i servicis en polígons, àrees industrials i enclavaments tecnològics. S’han concedit 33,5 milions d’euros a 217 projectes empresarials de 145 municipis de la Comunitat Valenciana.

A conseqüència de la riuada del 29 d’octubre, Ivace+i ha aprovat una modificació de la convocatòria per la qual s’incrementa la intensitat de les ajudes concedides fins al 100 %, així com esta ampliació en els terminis d’execució per als municipis afectats.

**Àrees industrials**

Les àrees industrials beneficiàries d’esta ampliació de terminis són Oest, de la Pobla del Duc; Sant Vicent, a Ontinyent; Els Mollons i Bovalar, d’Alaquàs; Campo Anníbal-Sector 4 de Puçol; el polígon industrial de Xeraco; La Coma Suzi-1 de Picassent; L’Heretat de Sueca; El Belcaire i La Mezquita de la Vall d’Uixó, i Juan Carlos I i Nord d’Almussafes.

També s’han prorrogat els períodes d’execució i justificació per al polígon industrial PRM3 de Cullera; Era Nova, de Figueroles; Pla de les Forques, de Vallada; Nuevo Tollo, d’Utiel; El Canari, de l’Alcúdia de Crespins; Benieto de Gandia, i Enchilagar del Rullo de Vilamarxant.

Així mateix, es beneficiaran el polígon industrial d’Higueruelas; les àrees empresarials Protectora i El Sabinar, de Sinarcas; Aeroport de Manises; Mas de Tous, de la Pobla de Vallbona; Rafalet d’Almoines; Mas del Jutge, de Torrent, i El Pla i L’Alter d’Alcàsser.

Fecha: 17/12/2024